b'\n_START_ARTICLE_\nLitere\n_START_PARAGRAPH_\nLitere este titlul a dou\xc4\x83 reviste lunare ap\xc4\x83rute la G\xc4\x83e\xc8\x99ti, prima \xc3\xaen 1933, iar cealalt\xc4\x83 \xc3\xaen 2000.\n_START_SECTION_\nLitere (1)\n_START_PARAGRAPH_\nLitere (1) a ap\xc4\x83rut la G\xc4\x83e\xc8\x99ti, din noiembrie 1933 p\xc3\xa2n\xc4\x83 \xc3\xaen februarie 1934, fiind condus\xc4\x83 de Mihail Ilovici \xc8\x99i av\xc3\xa2ndu-i \xc3\xaen redac\xc8\x9bie pe C. Federeanu \xc8\x99i M. Tache (elev de liceu). De la nr. 5/ 1934, revista se mut\xc4\x83 la Bucure\xc8\x99ti, unde va ap\xc4\x83rea p\xc3\xa2n\xc4\x83 \xc3\xaen aprilie 1935, cu subtitlul Mensual de atitudine tinereasc\xc4\x83. Redactori vor fi Aurel Chirescu \xc8\x99i Matei Alexandrescu. Principalii colaboratori sunt: Mihail Ilovici, I.E. Torou\xc8\x9biu, Ovidiu Papadima, Alexandru Talex, C. R\xc4\x83dulescu-Motru, Nichifor Crainic, Radu Gyr, Simion Stolnicu, Pericle Martinescu, Pan M. Vizirescu._NEWLINE_Revista public\xc4\x83 poezie, proz\xc4\x83, articole de critic\xc4\x83 literar\xc4\x83, dezbateri privind literatura. De\xc8\x99i a ap\xc4\x83rut pu\xc8\x9bin timp, Litere(1) a reu\xc8\x99it s\xc4\x83 participe la concertul opiniilor despre literatur\xc4\x83 \xc3\xaen perioada interbelic\xc4\x83\n_START_SECTION_\nLitere (2)\n_START_PARAGRAPH_\nLitere (2) este o revist\xc4\x83 lunar\xc4\x83 de cultur\xc4\x83, ap\xc4\x83rut\xc4\x83 \xc3\xaen aprilie 2000, la G\xc4\x83e\xc8\x99ti. Fondator - Tudor Cristea. Din octombrie 2001, are redac\xc8\x9bie dubl\xc4\x83, la G\xc4\x83e\xc8\x99ti \xc8\x99i T\xc3\xa2rgovi\xc8\x99te, \xc8\x99i o subredac\xc8\x9bie la Chi\xc8\x99in\xc4\x83u. Din 2005, apare sub egida Societ\xc4\x83\xc8\x9bii Scriitorilor T\xc3\xa2rgovi\xc8\x99teni. Din septembrie 2018 - sub egida Uniunii Scriitorilor din Rom\xc3\xa2nia. Publica\xc8\x9bia "reia titlul mensualului de atitudine tinereasc\xc4\x83 scos \xc3\xaen octombrie 1933 de un grup din care f\xc4\x83ceau parte Aurel Chirescu, Matei Alexandrescu \xc8\x99i Mihail Ilovici" ("Dic\xc8\x9bionarul general al literaturii rom\xc3\xa2ne", IV, L-O, p. 76), f\xc4\x83r\xc4\x83 a se revendica drept o continuatoare a acestuia._NEWLINE_Director: Tudor Cristea_NEWLINE_Redactor-\xc8\x99ef: Mihai Stan_NEWLINE_Colaboratori permanen\xc8\x9bi: Alexandru George, Mircea Horia Simionescu, Barbu Cioculescu, Mihai Cimpoi, Iulian Filip, Henri Zalis, Florentin Popescu, Margareta Binea\xc8\x9b\xc4\x83, Mircea Constantinescu, Liviu Gr\xc4\x83soiu, Nicolae Scurtu, Iordan Datcu, George Coand\xc4\x83, Dan G\xc3\xaeju, Victor Petrescu._NEWLINE_Revista are rubrici de cronic\xc4\x83 literar\xc4\x83, recenzii, istorie literar\xc4\x83, opinii dspre literatur\xc4\x83 \xc8\x99i via\xc8\x9ba literar\xc4\x83, poezie, proz\xc4\x83 etc._NEWLINE_A atras aten\xc8\x9bia \xc8\x99i prin formatul amintind de "Bilete de papagal" (o coal\xc4\x83 A4 \xc3\xaendoit\xc4\x83 pe lung), \xc3\xaen care a ap\xc4\x83rut p\xc3\xa2n\xc4\x83 la nr. 100, dup\xc4\x83 care \xc8\x99i-a m\xc4\x83rit acest format, sporind \xc8\x99i num\xc4\x83rul de pagini, de la 32, la 70-80._NEWLINE_"Litere a reu\xc8\x99it s\xc4\x83 coaguleze un grup de autori lega\xc8\x9bi de spa\xc8\x9biul d\xc3\xa2mbovi\xc8\x9bean, de la reprezentan\xc8\x9bii \xc8\x98colii de la T\xc3\xa2rgovi\xc8\x99te p\xc3\xa2n\xc4\x83 la genera\xc8\x9biile mai noi, \xc8\x99i s-a impus prin valoarea materialelor publicate, prin fermitatea \xc8\x99i caracterul avizat al opiniilor, dar \xc8\x99i printr-un mod elegant de a polemiza." (Dic\xc8\x9bionarul general al literaturii rom\xc3\xa2ne, L-O, Editura Univers Enciclopedic, 2005, pag. 77).'